L-Arċisqof Bernardito Auza, l-Osservatur Permanenti tas-Santa Sede fin-Nazzjonijiet Magħquda ġibed l-attezjoni dwar il-fatt li l-għadd ta' tfal milqutin ħażin minħabba l-gwerer qed jiżdied. Hu kien qed jikkowta mir-rapport tas-Segretarju Ġenerali tan-Nazzjonijiet Magħquda ta' dis-sena, li jgħid li l-2016 kienet l-agħar sena s'issa li fiha t-tfal intlaqtu ħażin u sofrew minħabba l-kunflitti bl-armi. Dawn ir-rimarki għamilhom waqt dibattitu miftuħ dwar "It-Tfal u l-Kunflitti Armati" fil-Kunsill tas-Sigurtà tan-Nazzjonijiet Magħquda fi New York. L-Arċisqof qal li għadd dejjem jiżdied ta' tfal sfaw vittmi ta qtil jew sofrew diżabbiltà, ġew maħtufin u mjassrin minħabba vjolenza sesswali, għaddew minn reklutaġġ bħala suldati u bħala attakkanti suwiċidi, batew minħabba attakki fuq skejjel u sptarijiet u tant drabi huma mċaħħdin mill-għajnuna umanitarja. L-Arċisqof Auza għamel sejħa għal sforzi akbar biex it-tfal ikunu mħarsin, biex ma jinqabux suldati jew jinħatfu, u biex il-gvernijiet jittrattaw lit-tfal li jinqabdu fil-kunflitti armati bħala vittmi u mhux bħala ġellieda. Dan iffiser riabilitazzjoni u integrazzjoni mill-ġdid fil-familji u fis-soċjetà, ħaġa li l-organiżżazzjonijiet u l-istituzzjonijiet Kattoliċi ilhom jagħmlu għal bosta snin fiż-żoni fejn kien hemm il-kunflitti. Mill-Kamra tal-Aħbarijiet ta' Radju Marija
Il-gwerer ikomplu jolqtu ħafna aktar tfal